32004D0627
L 283/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 31 август 2004 година
за даване право на държавите-членки да продължат временните разрешителни за новите активни вещества етоксазол и карвон
(нотифицирано под номер С(2004) 3136)
(текст от значение за ЕИП)
(2004/627/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 1, четвърта алинея от нея,
като има предвид, че:
(1)
В съответствие с член 6, параграф 2 от Директива 91/414/ЕИО Испания получи през април 1998 г. искане от Sumitomo Chemical Agro Europe SA за вписване на активното вещество етоксазол в приложение I към Директива 91/414/ЕИО. С Решение 1999/43/ЕО на Комисията (2) се потвърждава, че досието е пълно и може по принцип да се счита, че отговаря на изискванията за бази данни и информация, предвидени в приложения II и III към цитираната директива.
(2)
През март 1997 г. Нидерландия получи искане от Luxan BV за карвон (старо название L 91905D). С Решение 1999/610/ЕО на Комисията (3) се потвърждава, че досието е пълно и може по принцип да се счита, че отговаря на изискванията за бази данни и информация, предвидени в приложения II и III към цитираната директива.
(3)
Необходимо беше да се потвърди пълнотата на досиетата, за да бъдат подробно разгледани, като за държавите-членки това е повод да предоставят временни разрешително за период до три години за продукти за растителна защита, съдържащи въпросните активни вещества, при спазване на условията, залегнали в член 8, параграф 1 от Директива 91/414/ЕИО, и по-специално при спазване на условието за подробна оценка на активното вещество и на продукта за растителна защита в светлината на залегналите в цитираната директива изисквания.
(4)
Въздействието на тези активни вещества върху здравето на човека и върху околната среда бяха оценени в съответствие с разпоредбите на член 6, параграфи 2 и 4 от Директива 91/414/ЕИО за употребите, предложени от съответните заявители. Докладващите държави-членки представиха на Комисията проектодокладите за оценка съответно на 12 октомври 2001 г. (етоксазол) и на 16 октомври 2000 г. (карвон).
(5)
След представяне на проектодокладите за оценка от докладващите държави-членки се наложи да се поиска допълнителна информация от кандидатите, а докладващите държави-членки се наложи да проучат въпросната информация и предадат оценките си. Поради тази причина разглеждането на досиетата все още продължава и няма да бъде възможно приключването на оценката в предвидените в Директива 91/414/ЕИО срокове.
(6)
Тъй като оценката, направена досега, не установи причина за безпокойство в момента, уместно е да се позволи на държавите-членки да продължат временните разрешителни, предоставени за продукти за растителна защита, съдържащи въпросните активни вещества, за срок от двадесет и четири месеца в съответствие с разпоредбите на член 8 от Директива 91/414/ЕИО, за да може да продължи разглеждането на досиетата. Предвижда се оценката и процесът на вземане на решение относно решение за евентуално вписване на всяка една от въпросните активни вещества в приложение I да приключат за срок от двадесет и четири месеца.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да продължават временните разрешителни, предоставяни за продукти за растителна защита, съдържащи етоксазол или карвон, за период, който не превишава двадесет и четири месеца, считано от датата на приемане на настоящото решение.
Член 2
Адресати на настоящото решение са държавите- членки.
Съставено в Брюксел на 31 август 2004 година.